ИНФОРМИРАНО СЪГЛАСИЕ

Психотерапевтичният процес е професионално взаимодействие, което се основава на доверие, конфиденциалност и активно участие и на двете страни. Преди започване на работа е важно да сте запознати с основните условия на терапевтичния процес.

Доброволност и лична отговорност

Психотерапията е доброволен процес на изследване, осъзнаване и промяна. Клиентът сам взема решенията относно своето поведение и живота си и носи отговорност за тях. Ролята на психотерапевта е да създаде безопасно пространство за изследване и подкрепа, а не да взема решения вместо клиента.

Терапевтичен подход

Работата ми е интегративна – използвам идеи, методи и техники от различни психотерапевтични парадигми, като ги съобразявам с индивидуалните потребности, особености и цели на всеки клиент. Не съществува един универсален подход, който да е подходящ за всеки човек, затова терапевтичният процес се изгражда индивидуално.

Сесии и честота на срещите

Сесиите се провеждат в предварително уговорено време, присъствено или онлайн. Продължителността и честотата на срещите се определят според нуждите на клиента и естеството на терапевтичния процес. Обичайната регулярност на срещите, поне в началото на терапевтичния процес, е веднъж седмично.

Отмяна и промяна на час

Ако клиентът не може да присъства на уговорена сесия, е необходимо да уведоми психотерапевта най-малко 24 часа предварително.

При отмяна или промяна на часа по-малко от 24 часа преди уговорената сесия, както и при неявяване без предварително уведомяване, сесията се заплаща в пълен размер.

Това условие се отнася до запазения за клиента час, независимо от причината за невъзможността за присъствие.

Онлайн сесии

Онлайн сесиите се предплащат по банков път след потвърждаване на уговорения час. Подробностите за плащането се предоставят при записване.

Конфиденциалност

Поверителността е основен принцип на психотерапевтичната работа. Информацията, споделена в рамките на терапевтичния процес, се третира като конфиденциална и не се предоставя на трети лица без съгласието на клиента.
Изключения могат да бъдат направени в случаи, в които това е необходимо за предотвратяване на сериозен риск за живота или здравето на клиента или на друг човек, при риск за дете или друго уязвимо лице, както и когато разкриването на информация е изрично изискуемо от закона.

Записване на сесиите

Сесиите не могат да бъдат аудио- или видеозаписвани от клиента без предварително изрично съгласие от страна на психотерапевта.

Ако от страна на психотерапевта е необходимо извършването на запис с професионална или друга конкретна цел, това се извършва само след предварително обсъждане и изрично съгласие на клиента.

Други форми на лечение и подкрепа

За да бъде терапевтичният процес максимално безопасен и съобразен с индивидуалните потребности на клиента, е важно психотерапевтът да бъде информиран за други форми на психологическа или психотерапевтична работа, медицинско лечение или прием на медикаменти, когато те са свързани с актуалното състояние на клиента.

При необходимост психотерапевтът може да препоръча консултация или работа с друг специалист.

Резултати от терапията

Психотерапията не гарантира конкретен резултат. Напредъкът и продължителността на процеса са индивидуални и зависят от множество фактори, включително естеството на трудностите, целите на клиента, готовността му за работа и качеството на терапевтичната връзка.
Терапевтичният процес може да бъде променян и адаптиран в хода на работата според нуждите на клиента.

Прекратяване на терапевтичния процес

Клиентът има право да прекрати психотерапевтичния процес по свое желание. При възможност се препоръчва това да бъде обсъдено предварително и да бъде проведена заключителна сесия, в която процесът да бъде завършен по подходящ начин.
Психотерапевтът също може да прекрати работата, когато прецени, че терапевтичният процес не е подходящ за конкретния случай, че е необходим друг тип специалист или че са налице други професионални основания за прекратяване или насочване към допълнителна помощ.

